《留题丹经卷后》
宋代·史尧弼

武陵郡西桃花源，水盩山厔蛮区连。
秦人避秦久寓此，种桃千树春风前。
落红满地溪路断，鱼郎舍舟得洞天。
瑞光浮动见宫室，桑竹交映膏腴田。
苍崖老木含太古，民物朴野天理全。
男耕女织无租庸，鸡鸣犬吠通陌阡。
东家西家走相问，客来何许今何年。
历将时事为具言，二世不守嬴氏颠。
人心归汉沛公起，四百馀载瞒窃焉。
迄今已复为晋有，尚何惧死长城边。
岂知世态多废兴，闻之抚髀皆喟然。
辞归未许留数日，陈列俎豆如宾筵。
生逢乐土自可乐，山林朝市非相悬。
明朝棹开落尘境，恍如梦破陵谷迁。
渊明一记故实在，世俗竟作神仙传。
裹粮问道不复往，大笑子骥真无缘。
我今置酒嶂峰巅，醉袖起舞凌风烟。
大还有诀谁所传，始自广成授黄髯。
髯龙上征老聃出，谷神立说洪其源。
阴符黄庭龙虎经，伯阳契易诚多端。
况复后学如牛毛，支分派别徒纷然。
先天一气谁真知，来如阳德升九渊。
疾雷破山坤轴裂，政要主者定力坚。
前弦之后后弦前，药物不可锱铢偏。
黑白相寻秘融结，髣髴有象形质圆。
周天运火循屯蒙，非同坡老烧凡铅。
无中生子夺造化，脱骨洗髓乘云軿。
鞭笞鸾凤隘八极，铜驼一笑三千年。
胡为知此不自炼，先儒尝戒偷生安。
人身生死犹昼夜，以道顺守全此天。
何须行怪出世法，屏弃骨肉潜荒山。
君臣父子与夫妇，兄弟朋友纲常间。
圣人设教若大路，反趋旁径迷榛菅。
方壶员峤渺何许，徒令世俗滋欺瞒。
房公便合扫尘壁，大书我诗为订顽。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。